DECRET

XX/2023, de XX de xxxx, de modificació del Decret 95/2022, de 10 de maig, de la xarxa de delegacions del Govern de la Generalitat de Catalunya a l’exterior i pel qual es crea la Delegació del Govern als Estats Andins.

L’article 194 de l’Estatut d’autonomia de Catalunya (EAC) disposa que la Generalitat, per a la promoció dels interessos de Catalunya, pot establir oficines a l’exterior. Aquesta previsió, que s’emmarca dins de la competència que l’article 193.1 de l’EAC reconeix en l’àmbit de l’acció exterior, suposa un reconeixement i impuls de la xarxa d’oficines a l’exterior que la Generalitat ha anat teixint des de l’any 1986. La Sentència del Tribunal Constitucional 31/2010, de 28 de juny, sobre l’Estatut d’autonomia de Catalunya va avalar l’assumpció per part de la Generalitat de Catalunya d’aquestes funcions, sempre que es respectés la competència atribuïda a l’Estat per l’article 149.1.3 de la Constitució espanyola (CE). La creació de delegacions del Govern a l’exterior s’ha mostrat com l’instrument més adequat per garantir la consecució del mandat de l’article 194 de l’EAC.

D’altra banda, d’acord amb l’article 150 de l’EAC, correspon a la Generalitat, en matèria d’organització de la seva Administració, la competència exclusiva sobre l’estructura i la regulació dels seus òrgans.

En desplegament d’aquestes previsions estatutàries, el títol III de la Llei 16/2014, del 4 de desembre, d’acció exterior i de relacions amb la Unió Europea regula la representació de la Generalitat a l’exterior. Entre les unitats de representació institucional del Govern que s’hi estableixen, hi ha les delegacions del Govern a l’exterior. D’acord amb l’article 31 de la Llei 16/2014, del 4 de desembre, les delegacions del Govern a l’exterior es creen per decret del Govern. Aquesta Llei ha de ser interpretada d’acord amb la Sentència 228/2016, de 22 de desembre, del Tribunal Constitucional.

Amb posterioritat, es va aprovar el Decret 61/2017, de 13 de juny, de les unitats de representació institucional del Govern a l’exterior. L’article 15 d’aquesta norma determina quin és el contingut que ha de constar en el decret de creació de les delegacions del Govern a l’exterior.

El Decret 95/2022, de 10 de maig, de la xarxa de delegacions del Govern de la Generalitat de Catalunya a l’exterior conté, de forma integrada, la regulació de la xarxa en un únic decret, cosa que simplifica el marc normatiu i aportant seguretat jurídica. La delegació que ara es crea s’hi integra.

Amb aquest Decret, el Govern reforça la presència institucional de la Generalitat a l’Amèrica Llatina amb la creació de la Delegació als Estats Andins. Aquesta Delegació, amb seu a Bogotà (Colòmbia), rep un mandat de representació institucional sobre una regió amb la qual Catalunya manté històricament vincles de col·laboració de tot tipus.

Respecte dels principis d’eficàcia i eficiència, aquest Decret —que no suposa la creació de cap càrrega administrativa innecessària o accessòria— és el mitjà més adequat per garantir el compliment del Decret 61/2017, de 13 de juny, que és la norma que estableix l’organització, l’estructura, el funcionament, el règim jurídic i el règim economicofinancer i pressupostari de les unitats de representació institucional del Govern a l’exterior.

Amb aquesta regulació es dona compliment als principis de necessitat i proporcionalitat, atès que aquest Decret és el mitjà necessari i suficient per desenvolupar el mandat tant de l’Estatut com de la Llei 16/2014, del 4 de desembre.

En compliment del principi de transparència, s’ha possibilitat l’accés universal i actualitzat a la normativa en vigor i a la tramitació d’aquesta disposició a través de canals senzills, com el Portal de la transparència.

Finalment, en la mesura que aquesta disposició afecta recursos públics, se n’han quantificat i valorat les repercussions, de conformitat amb els principis d’estabilitat pressupostària i sostenibilitat financera.

Per tant, la regulació continguda en aquest Decret respecta els principis de bona regulació que disposen l’article 129 de la Llei 39/2015, d’1 d’octubre, del procediment administratiu comú de les administracions públiques, i l’article 62 de la Llei 19/2014, del 29 de desembre, de transparència, accés a la informació pública i bon govern.

Per tot això, de conformitat amb el que disposa el títol IV de la Llei 26/2010, del 3 d’agost, de règim jurídic i de procediment de les administracions públiques de Catalunya, i d’acord amb els articles 39 i 40 de la Llei 13/2008, del 5 de novembre, de la presidència de la Generalitat i del Govern;

A proposta de la consellera d’Acció Exterior i Unió Europea, i prèvia deliberació del Govern,

Decreto:

Article únic

Addició d’un nou capítol per crear la Delegació del Govern de la Generalitat de Catalunya als Estats Andins

S’afegeix un capítol, el 20, al Decret 95/2022, de 10 de maig, de la xarxa de delegacions del Govern de la Generalitat de Catalunya a l’exterior, amb el text següent:

“Capítol 20

Delegació del Govern de la Generalitat de Catalunya als Estats Andins

Article 20-1

Funcions de la Delegació

Correspon a la Delegació del Govern de la Generalitat de Catalunya als Estats Andins l’exercici de les funcions següents:

a) Facilitar la representació institucional del Govern de la Generalitat de Catalunya a la República de Colòmbia, a l’Estat Plurinacional de Bolívia, a la República de l’Equador, a la República del Perú i a la República Bolivariana de Veneçuela amb relació a les matèries que són competència de la Generalitat o d’interès per a Catalunya.

b) Promoure i coordinar les relacions de col·laboració de la Generalitat i els seus òrgans adscrits o que en depenen amb els organismes internacionals amb presència en l’àmbit territorial derivat d’aquest article amb relació a les matèries que són competència de la Generalitat o d’interès per a Catalunya, i segons els principis de respecte a la dignitat humana, la llibertat, la democràcia, la igualtat entre homes i dones, l’estat de dret i els drets humans.

Article 20-2

Seu

La seu de la Delegació s’estableix a la ciutat de Bogotà.”

Disposició final

Entrada en vigor

Aquest Decret entra en vigor l’endemà d’haver-se publicat en el *Diari Oficial de la Generalitat de Catalunya*.

Barcelona, XX de XXXX de 2023

Pere Aragonès i Garcia

President de la Generalitat de Catalunya

Meritxell Serret i Aleu

Consellera d’Acció Exterior i Unió Europea